Ministers sê oor gyselaarsdrama: ‘Dit was nie ’n bloedbad’Mondli Gungubele, minister in die presidensie. (Foto: Siyabulela Duda/GCIS) Die twee kabinetsministers en adjunkminister wat Donderdagaand deur ŉ groep ongelukkige weermagveterane gyselaar gehou is, het in geen stadium vir hul lewe gevrees nie. Dit was ook nie nodig vir hul lyfwagte om in die bresse te tree en geweld toe te pas nie. “Ons het nie bedreig gevoel nie. Ons het wel ongemaklik gevoel dat ons teen ons wil daar gehou word,” het Thandi Modise, die minister van verdediging, Vrydag gedurende ’n mediakonferensie gesê. Modise en haar adjunk, Thabang Makwetla, is gisteraand ure lank saam met die minister in die presidensie, Mondli Gungubele, by die St. George Hotel in Irene in Pretoria aangehou waar hulle met lede van die organisasie Liberation Struggle War Veterans (LSWV) vergader het. Die kabinetslede is deur adjunkpresident David Mabuza aangesê om die vergadering namens hom by te woon. Die groep weermagveterane het egter daarop aangedring dat Mabuza ook die vergadering bywoon. Die gesprekke het op ’n dooie punt uitgeloop en die ministers wou verdaag. Dit is toe dat die weermagveterane die deure van die lokaal sluit en die kabinetslede van 19:00 tot 22:00 gyselaar hou. Die polisie se taakmag het eindelik ingegryp en die kabinetslede vrygelaat. “Dit was nie ’n bloedbad nie. Dit was ’n groep mense wat gevoel het dat ons nie hulle punt insien nie. Ons het volgehou dat ons wil probeer hul punt insien,” het Modise vanmiddag aan verslaggewers verduidelik. Gungubele het dit beaam. “Ons was daar teen ons wil, maar geen geweld is gebruik nie… Ons was oënskynlik veilig. Maar ons was maar versigtig – dis al wat ek kan sê.” Altesame 56 mense is in hegtenis geneem. (Skermgreep: eNCA/DSTv 403) Hy het bygevoeg dat dit in geen stadium nodig was vir die kabinetslede se lyfwagte om in te gryp en geweld toe te pas nie. “Hulle het die situasie bekyk en besluit dat dit beter is om net kalm te bly.” Volgens Modise is hulle regte wel geskend. “Elke Suid Afrikaner het die reg om te gaan waar hy wil gaan.” Verslaggewers het vanmiddag aan die ministers gevra of die voorval ’n verleentheid was en tekenend is van ’n mislukte intelligensiediens. “Dit is nie aanvaarbaar nie,” het Gungubele oor die voorval toegegee. Die minister in die presidensie het voorts gesê die kabinetslede het geen vermoede gehad dat die vergadering só sou uitdraai nie. “As ons skaam moet voel omdat ons hulle vertrou het, is dit een van die gevolge waarmee ons kan saamleef. Ons sal wel vorentoe waaksamer wees.” Modise het op haar beurt gesê die voorval dui daarop dat ministers nog hul medelandsburgers vertrou en graag met hulle in gesprek tree oor kwessies. Modise voel ook nie dat Suid-Afrika ’n mislukte staat is nie, maar net getoets word. “Dit is goed om getoets te word as jy ŉ demokratiese staat is.” Modise het voorts gesê die regering sal voortaan versigtiger wees en verseker dat só ’n gyselaarsdrama hom nie gou weer afspeel nie. Sy dink wel nie dis nodig dat ministers “vier of vyf” lyfwagte by vergaderings moet hê nie. Maroela Media het vroeër vandag berig altesame 56 mense, onder wie sewe vroue, is in hegtenis geneem en sal na verwagting tereg staan op minstens drie aanklagte van ontvoering. Drie van die verdagtes is vir mediese ondersoeke geneem nadat hulle van pyn gekla het.